Úradný vestník L 390 , 31/12/1992 S. 0124 - 0126

Fínske špeciálne vydanie: Kapitola 9 Zväzok 2 S. 0129

Švédske špeciálne vydanie: Kapitola 9 Zväzok 2 S. 0129



Smernica Rady 92/108/EHS zo 14. decembra 1992 ktorou sa mení a dopĺňa smernica 92/12/EHS o všeobecnom systéme, vlastníctve, preprave a kontrole tovaru podliehajúceho spotrebnej dani a smernica 92/81/EHS RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 99, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže je potrebné, aby smernica 92/12/EHS [4] nadobudla plnú účinnosť, musia byť stanovené územia členských štátov, ktoré sa budú na daňové účely považovať za tretie krajiny; keďže treba stanoviť osobitné nariadenia pre vyhlásenie prechodu na vnútrospoločenský prepravný systém zásielok, pokiaľ ide o zasielanie tovaru podliehajúceho spotrebnej dani medzi členskými štátmi cez územie štátov EZVO; keďže treba vyjasniť, že preprava tovaru vnútri spoločenstva, ktorý podlieha spotrebnej dani pri nulovej sadzbe a nie je daňovo-právne vo voľnom režime, musí taktiež prebiehať medzi daňovými skladmi; keďže úradný sprievodný doklad by sa mal zmeniť tak, aby sa umožnila zmena miesta dodávky; keďže orgány členských štátov by mali mať najneskôr do 1. apríla 1993 k dispozícii elektronickú databanku oprávnených vlastníkov skladov a daňových skladov; keďže pre zjednodušenie správneho konania pri použití elektronického spracovania údajov nie je použitie úradného sprievodného dokladu vhodné; keďže pri priamej lodnej alebo leteckej preprave tovaru, ktorý je v režime oslobodenia od dane, medzi dvoma prístavmi alebo letiskami spoločenstva by sa mal použiť sprievodný doklad; keďže tovar podliehajúci spotrebnej dani, ktorý bol v režime oslobodenia podľa predpisov platných v roku 1992, sa po tomto termíne bude považovať za tovar v režime oslobodenia od dane, pokiaľ konanie nebolo zrušené; keďže pre riadnu funkciu predpisov spoločenstva o spotrebných daniach k 1. januáru 1993 treba ďalej zmeniť a doplniť smernicu Rady 76/308/EHS z 15. marca 1976 o vzájomnej podpore pri výkone požiadaviek súvisiacich s opatreniami, ktoré sú súčasťou systému financovania Európskeho poľnohospodárskeho usmerňovacieho a záručného fondu, a v súvislosti s daňou z pridanej hodnoty [5] smernicu Rady 92/81/EHS z 19. októbra 1992 o harmonizácii štruktúry spotrebných daní na minerálne oleje [6], PRIJALA TÚTO SMERNICU: Článok 1 Smernica 92/12/EHS sa mení a dopĺňa takto: 1. Článok 5 ods. 2 znie: "2. Bez vplyvu na vnútroštátne predpisy alebo predpisy spoločenstva v oblasti colných pravidiel sa tovar podliehajúci spotrebnej dani: - ak jeho miesto pôvodu alebo určenia leží v tretej krajine alebo na územiach uvedených v článku 2 ods. 1, 2 a 3, alebo na Kanárskych ostrovoch a nachádza sa v inom colnom vybavení spoločenstva, ako je prepustenie do voľného obehu alebo bezcolnej zóny, alebo je v bezcolnom sklade, alebo - ak je zaslaný vnútorným prepravným systémom spoločenstva s použitím jednotného colného dokladu medzi dvoma členskými štátmi cez územie krajín EZVO, považuje za tovar podliehajúci zdaneniu. V prípadoch, ktorých sa týka druhá zarážka prvého pododseku, - v poli 33 jednotného colného dokladu treba uviesť zodpovedajúci kód KN; - v poli 44 jednotného colného dokladu treba jasne uviesť, že v zásielke ide o tovar podliehajúci spotrebnej dani; - odosielateľ si ponechá jednu kópiu exempláru č. 1 jednotného colného dokladu; - príjemca zašle späť odosielateľovi riadne potvrdenú kópiu exempláru č. 5 jednotného colného dokladu." 2. V článku 7 ods. 2 sa slová "určený na dodávku" nahrádzajú slovami "alebo určený na dodávku v rámci iného členského štátu". 3. Článok 15 sa mení takto: a) k odseku 1 sa pridáva nasledujúci pododsek: "Prvý pododsek platí pre prepravu tovaru, ktorý podlieha spotrebnej dani s nulovou sadzbou a nebol prepustený do voľného obehu na spotrebné účely, vnútri spoločenstva."; b) pridáva sa nasledujúci odsek: "5. Oprávnený vlastník skladu ako odosielateľ alebo jeho splnomocnenec môže meniť sprievodný správny doklad, aby vyznačil zmenu miesta určenia dodávky. Príslušný orgán odoslania musí byť ihneď upovedomený a nové miesto určenia musí byť ihneď vyznačené na zadnej strane sprievodného správneho dokladu." 4. K Hlave III sa pridáva nasledujúci článok: "Článok 15a 1. Príslušné orgány každého členského štátu zriadia najneskôr do l. apríla 1993 elektronickú databázu, ktorá bude obsahovať evidenciu oprávnených vlastníkov skladu, hospodárskych účastníkov registrovaných na účely spotrebnej dane, ako aj zoznam všetkých priestorov uznaných ako daňové sklady. 2. Evidencia musí obsahovať nasledujúce údaje: a) registračné číslo, ktoré príslušné orgány pridelili osobe alebo skladovému miestu; b) meno a adresu osoby alebo skladového miesta; c) druh tovaru, ktorý môže osoba alebo skladové miesto skladovať alebo prijímať; d) adresu príslušných orgánov, u ktorých možno získať ďalšie informácie; e) dátum udelenia čísla pre spotrebnú daň, prípadne dátum uplynutia jeho platnosti. 3. Údaje uvedené v odseku 1 a odseku 2 písm. a), b), c) a d) sa musia oznámiť príslušným orgánom všetkých členských štátov. V prípade, že sa údaje uvedené v ods. 2 písm. e) automaticky neoznámia, dodajú sa členskému štátu na vyžiadanie. Všetky údaje sa smú použiť iba na zistenie oprávnenia alebo registrácie osoby alebo skladového miesta. 4. Príslušné orgány každého členského štátu zaručujú, že osoby zúčastňujúce sa na vnútrospoločenskej preprave tovaru podliehajúceho spotrebnej dani môžu v rozsahu tohto článku získať informácie uložené v databáze. 5. Informácie, ktoré sa v zmysle tohto článku odovzdávajú, majú dôverný charakter. Patria pod služobné tajomstvo a sú pod ochranou, ktorú zaručuje vnútroštátne právo členského štátu, ktorý ich prijal. 6. Derogáciou z odseku 5 povolí príslušný orgán členského štátu, ktorý podáva informácie, že žiadajúci členský štát môže informácie použiť aj na iné účely, pokiaľ by sa tieto podľa právnych predpisov informujúceho štátu mohli na podobné účely použiť." 5. Článok 18 ods. 1 sa mení takto: "1. Bez ohľadu na prípadné použitie elektronického spracovania dát bude ku každému tovaru podliehajúcemu spotrebnej dani, ktorý je v priebehu konania zdanenia dopravovaný medzi rôznymi členskými štátmi — aj pri priamej lodnej alebo leteckej preprave medzi dvoma prístavmi alebo letiskami spoločenstva — priložený sprievodný doklad vyhotovený odosielateľom. Týmto sprievodným dokladom môže byť buď administratívny, alebo obchodný doklad. Forma a obsah tohto dokladu, ako aj postupy v prípadoch, keď je použitie tohto dokladu objektívne nevhodné, budú stanovené postupom podľa článku 24." 6. V článku 20 ods. 3 sa pridáva nasledujúca veta ako posledná: "Členské štáty prijmú potrebné opatrenia na vylúčenie nezákonného a nesprávneho konania a na uvalenie účinných sankcií." 7. V článku 22 ods. 2 písm. b) sa časť vety "s dokladom uvedeným v článku 18 ods. 1" nahradí "v súlade s ustanoveniami Hlavy III". 8. Do Hlavy VII sa vkladá nasledujúci článok: "Článok 26a Tovar podliehajúci spotrebnej dani, ktorý sa pred 1. januárom 1993 nachádza v inom režime oslobodenia ako podľa článku 5 ods. 2 a článku 18 ods. 1 a v tomto nebol vybavený, sa po tomto čase pokladá za tovar oslobodený od spotrebnej dane. Pokiaľ v prípade prvého pododseku ide o zásielkový systém zdanenia vnútri spoločenstva, ustanovenia platné v čase odbavenia tovaru pre tento systém sa budú používať tak dlho, kým sa tovar nachádza v tomto konaní, čo sa určí v súlade s uvedenými ustanoveniami. Pokiaľ daná situácia zahŕňa národný režim oslobodenia od dane, členské štáty určia podmienky a formality na vykonávanie režimu oslobodenia po 1. januári 1993." 9. K Hlave VII sa pridáva nasledujúci článok: "Článok 30a Smernica 76/308/EHS sa mení takto: 1. Názov sa nahrádza takto: "Smernica Rady z 15. marca 1976 o vzájomnej pomoci pri vymáhaní nárokov súvisiacich s úkonmi, ktoré sú súčasťou systému financovania Európskeho poľnohospodárskeho usmerňovacieho a záručného fondu, systému poľnohospodárskych náhrad a colných poplatkov, dane z pridanej hodnoty a niektorých druhov spotrebnej dane." 2. V článku 2: a) písmeno e) sa zmení na písmeno f); b) za písmeno d) sa vkladá písmeno e): "e) nasledujúcim spotrebným daniam: - spotrebnej dani na tabakové výrobky, - spotrebnej dani na alkohol a alkoholické nápoje, - spotrebnej dani na minerálne oleje."" Článok 2 Smernica 92/81/EHS sa mení a dopĺňa takto: 1. V článku 2 ods. 1: - pododsek b) znie: "b) výrobky s kódom KN 270710, 270720, 270730, 270750, 27079100, 27079911, 27079919", - pododsek g) sa vypúšťa. 2. Článok 8 ods. 8 sa nahrádza takto: "8. Členské štáty môžu podľa vlastného uváženia udeliť výnimky či zníženie sadzby spotrebnej dane uvedenej v tomto článku formou vrátenia zaplatenej spotrebnej dane." Článok 3 1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 31. decembra 1992. Ihneď o tom informujú Komisiu. Ak členské štáty prijmú uvedené predpisy, budú obsahovať odkaz na túto smernicu alebo budú doplnené takýmto odkazom v čase ich úradného uverejnenia. Členské štáty určia spôsob uvedenia takéhoto odkazu. 2. Členské štáty oznámia Komisii doslovné znenie najdôležitejších vnútroštátnych právnych predpisov, ktoré vydávajú v oblasti upravenej touto smernicou. Článok 4 Táto smernica je adresovaná členským štátom. V Bruseli 14. decembra 1992 Za Radu predseda N. Lamont [1] Ú. v. ES C 283, 31.10.1992, s. 8. [2] Stanovisko doručené 20. novembra 1992 (ešte neuverejnené v úradnom vestníku). [3] Stanovisko doručené 24. novembra 1992 (ešte neuverejnené v úradnom vestníku). [4] Ú. v. ES L 76, 23.3.1992, s. 1. [5] Ú. v. ES L 73, 19.3.1976, s. 18. Smernica naposledy zmenená a doplnená smernicou 79/1071/EHS (Ú. v. ES L 331, 27.12.1979, s. 10). [6] Ú. v. ES L 316, 31.10.1992, s. 12. --------------------------------------------------